Χοιρινό μπούτι σε κυβάκια-λουκούμι!
Αντί για μια τυπική, γρήγορη χοιρινή τηγανιά πρώτα σιγομαγειρεύουμε αργά το χοιρινό, ένα κονφί αρωματικό, πικάντικο και νοστιμότατο, και με τραγανή κρούστα!
άφθονο ελαιόλαδο (υπολογίζουμε περίπου 1.600 ml) , 800 γρ. γουρουνάκι γάλακτος, από μπούτι ή χεράκι, με το δέρμα, κομμένο σε κομμάτια των 3 εκ. , 3 κλωνάρια φρέσκο θυμάρι , 3 κλωνάρια δεντρολίβανο , 5-6 κόκκοι μαύρο πιπέρι , 1 φύλλο δάφνης , 2 σκελίδες σκόρδο, ψιλοκομμένες, αλάτι
Για το χοιρινό μπούτι σε κυβάκια-λουκούμι, σε μεγάλη κατσαρόλα ζεσταίνουμε άφθονο ελαιόλαδο σε μέτρια φωτιά και ρίχνουμε  μέσα τα κομμάτια του χοιρινού, τα κλωνάρια μυρωδικών, τους κόκκους πιπεριού, τη δάφνη και τα σκόρδα. Το κρέας πρέπει να κολυμπάει στο λάδι, να είναι σχεδόν πλήρως βυθισμένο.Χαμηλώνουμε λίγο ακόμα τη φωτιά και μαγειρεύουμε το χοιρινό κονφί, δηλαδή σε  χαμηλή θερμοκρασία – το θερμόμετρο μαγειρικής πρέπει να δείχνει περίπου 65°C. Αν δεν  έχουμε θερμόμετρο, θα πρέπει το λάδι απλώς να βγάζει μικρές φουσκαλίτσες γύρω από το κρέας και να μην αχνίζει.Σιγομαγειρεύουμε το χοιρινό στο λάδι για 25-30 λεπτά ή μέχρι  να μαλακώσει.Το βγάζουμε με τρυπητή κουτάλα και το αφήνουμε να στραγγίξει πολύ καλά  σε πιατέλα στρωμένη με μερικά φύλλα χαρτί κουζίνας.Το λάδι που χρησιμοποιήσαμε το σουρώνουμε και το φυλάσσουμε για άλλη χρήση.Σκουπίζουμε την κατσαρόλα (δεν χρειάζεται να την πλύνουμε) και ρίχνουμε εκεί ξανά  άφθονο νέο ελαιόλαδο, με τη στάθμη του να φτάνει τα 4-5 εκ. από τον πυθμένα.Το ζεσταίνουμε σε δυνατή φωτιά μέχρι η θερμοκρασία  του να φτάσει στους 180°C.Ρίχνουμε στο καυτό λάδι το χοιρινό, σε δύο ή τρεις δόσεις, ώστε κάθε δόση να τηγανιστεί καλά και να  ροδίσει ωραία.Αν το ρίξουμε όλο μαζί, η θερμοκρασία του λαδιού θα πέσει και το κρέας θα «βράσει».Στραγγίζουμε καλά κάθε δόση σε χαρτί κουζίνας.Όσο είναι ακόμη καυτό, το αλατίζουμε.Σερβίρουμε το χοιρινό μπούτι  αμέσως μαζί με δροσερό γιαούρτι της αρεσκείας μας.
Χοιρινό